Baránik, Alojz, poslanec NR SR (2018-06-15):
Ďakujem pekne. Dobrý deň prajem. Kolegyne, kolegovia, v správe pána špeciálneho prokurátora sa píše okrem iného toto: Treba zdôrazniť, že odhaľovanie a zisťovanie páchateľov korupčnej trestnej činnosti je vo výlučnej pôsobnosti Policajného zboru Slovenskej republiky. Potom je evidentné, že pokles objasnenosti trestnej činnosti je dôsledkom nedostatočnej činnosti polície a tak ďalej a tak ďalej. Tu už sme to počuli výhovorky na to, že vlastne je to všetko chyba polície. Avšak keď dôjde k tomu, že táto polícia, o ktorej tu pán špeciálny prokurátor píše, že je vlastne nekompetentná, keď nájde takú kompetentnosť, že obviní jeho vlastného prokurátora, prokurátora Špirku, to znamená člena jeho organizácie, za ktorým by si mal stáť, tak pán špeciálny prokurátor sklopí uši a hrá to s tou políciou. Čiže potom aká má byť lojalita kohokoľvek k špeciálnej prokuratúre vrátane jej prokurátorov či kohokoľvek iného, kto by sa mal s dôverou na ňu obrátiť, keď vlastný špeciálny prokurátor podrazí svojho vlastného prokurátora v prospech tých, ktorých tento prokurátor chce stíhať? A to s výsledkom, pochopiteľne, že – a o to išlo –, že táto vec, ktorá sa týkala exponentov strany SMER, Počiatka a Kaliňáka, že táto vec je tomu prokurátorovi, čestnému prokurátorovi odobratá, je pridelená inej prokurátorke, ktorá koná podľa predstáv týchto predpokladaných kriminálnikov a stíhanie zastaví, a toto všetko pod dohľadom a v réžii špeciálneho prokurátora. Táto jedna epizóda hovorí za všetko, neexistuje nič horšie, čo sa na špeciálnej prokuratúre stalo minimálne za minulý rok, ako je táto jedna epizóda. Je to symptomatické preto, čo špeciálna prokuratúra je. Je to organizácia, ktorá prostredníctvom špeciálneho prokurátora bola kompletne ovládnutá zločineckými gangami. A pán špeciálny prokurátor je tam len na to, aby robil prostredníka medzi týmito gangami a verejnosťou, prípadne v tomto prípade aj jeho podriadenými, tak aby všetko prebiehalo bez toho, že by táto nedotknuteľná vrstva, ktorá nám tu vládne a ktorá rozkráda túto krajinu, aby mohla v tom aj pokračovať. A mne je jedno, že čo pán špeciálny prokurátor má za výhovorky, on je tu len na to, aby tento stav tu ďalej udržiaval. Všimnime si niektoré štatistiky tu – nula, nula, nula, nula. To sú štatistiky v oblasti, v oblasti korupcie. Je to úplne jasné, že o čo tu ide. Kolega Galko to veľmi dobre pomenoval, keď sa niečo aj stíha, tak sú to, len, len veci, ktoré sa pre potreby takejto správy môžu dať, aby sa tie nuly mohli nejako zdôvodniť, že vlastne nie sú nuly, že niečo sa aj stíhalo, ale reálne tých, ktorí spôsobujú absolútny spoločenský rozvrat tu, tak tí, samozrejme, sú nedotknuteľní. A toto je to zverstvo, ktoré sme tu, bohužiaľ, v minulosti aj za pôsobenia teda aj tých, ktorí sa radi vidia ako pravica, ktoré sme tu dosiahli, toto je to zverstvo, ktoré na základe smiešnych hodnotení pána špeciálneho prokurátora, o ktorom všetci vieme, že z akého prostredia prišiel, že je to človek, ktorý nevie konať podľa vlastného rozumu, ale že je to osoba, ktorá prijíma rozkazy, tak, bohužiaľ, na tomto základe musíme s týmto tu žiť, až dokiaľ nedôjde k diametrálnej politickej zmene, ktorá toto celé zruší. Ďakujem pekne.